‘Zuma is obsessief oor ras’President Jacob Zuma aan die lag tydens ‘n vorige geleentheid in die Nasionale Vergadering. Foto: Nardus Engelbrecht/SAPA Cope het Dinsdag gesê die feit dat pres. Jacob Zuma verlede week se optogte wat landswyd gehou is as rassisties beskryf het, net sy obsessie met ras bewys. Tydens dié optogte is geëis dat Zuma uit sy posisie verwyder word. Dennis Bloem, woordvoerder van Cope, het Maandag in Boksburg gesê die party is nie geskok of verras oor Zuma se uitlatings nie. “Zuma is obsessief oor ras en hy is baie goed daarmee om ons land volgens ras te verdeel. Sy stellings is misleidend en moet veroordeel word. Zuma is paranoïes,” het Bloem gesê. Maroela Media het vroeër berig Zuma het Maandag tydens ŉ herdenkingsdiens vir die struggle-veteraan Chris Hani ŉ beroep op Suid-Afrikaners gedoen om teen rassisme te veg ter herdenking van Hani wat sy lewe lank daarteen geveg het. “Ons het ongelukkig nog nie daarin geslaag om die nie-rassige samelewing wat ons beoog het te bou nie. Daar is ŉ herlewing van rassisme is ons land,” het hy gesê. Nog ŉ massa-optog word vir Woensdag 12 April beplan wanneer betogers van Kerkplein tot by die Uniegebou in Pretoria sal stap. Zuma vier Woensdag sy 75ste verjaardag. “Ons wil net vir Zuma herinner dat ons en ander partye môre wéér gaan betoog. Zuma moet weet dat dié soort aksies net gaan toeneem oor die volgende paar dae en weke,” het Bloem gesê.